****

**REPUBLIKA HRVATSKA**

**ZADARSKA ŽUPANIJA**

**OPĆINA GRAČAC**

**OPĆINSKO VIJEĆE**

**KLASA: 024-04/22-01/4**

**URBROJ: 2198-31-02-22-2**

**U Gračacu, 20. travnja 2022. g.**

ZAPISNIK

9. sjednice Općinskog vijeća Općine Gračac održane 20. travnja 2022. g. s početkom u 17 sati u općinskoj vijećnici.

Sjednicu vodi predsjednica Slavica Miličić koja pozdravlja nazočne te poziva na utvrđivanje kvoruma. Pri početnom prozivanju utvrđeno je da su:

NAZOČNI VIJEĆNICI: Rajko Obradović, Milorad Stanisavljević, Jovica Ilić, Rade Dubajić, Luka Radusin, Tadija Šišić, Dajana Šušnja Jasenko, Zlatko Burić, Viktor Kupčak, Ankica Rosandić, Slavica Miličić.

NENAZOČNI: Boban Brkić, Ružica Tulumović (nazočna od 1. točke dnevnog reda nadalje)

Nazočno je 11 od 13 vijećnika- većina, stoga postoji kvorum za pravovaljano održavanje sjednice i donošenje odluka.

OSTALI NAZOČNI: općinski načelnik Robert Juko, zamjenik općinskog načelnika iz reda pripadnika srpske nacionalne manjine Nebojša Rađenović, pročelnica Jedinstvenog upravnog odjela Općine Gračac Bojana Fumić, službenica Anka Šulentić, direktor trgovačkog društava Gračac čistoća Marko Gale, ravnatelj Zavoda za prostorno uređenje Zadarske županije Stjepan Gverić.

Predsjednica otvara aktualni sat u 17,05:

Jovica Ilić: postoji u Bruvnu objekt u kojem je bila trgovina 1. Maj-a, tamo je istaknuta tvrtka trgovački obrt Mišo, drži kukuruz, da li plaća za taj prostor, kome plaća, da li je općinski? Bojana Fumić- u općinskom registru nekretnina nije. Slavica Miličić: postoji 1. Maj. Bojana Fumić- da li plaća ne znamo, 1. Maj ima likvidatora kojeg se može pitati, ako je objekt u njihovoj imovini. Načelnik- ima puno toga od 1. Maja i drugih, ima puno neriješenih imovinsko pravnih odnosa, treba popisati sve tvrtke, otići u ministarstvo. Ima zainteresiranih ulagača, i u Srbu također, npr. gdje je bio Ljubić, u pravu ste.

Rade Dubajić- čuo sam se s dečkima iz policije koji su s udrugom prošli projekt za čišćenje divljih deponija, u Suvaji mještani rade divlje deponije, postoji li ikakav način da se to spriječi, kamere, redar, komunalno, policija? Napravio sam video, poslao, postoji li oblik prevencije i kažnjavanja, da se stavi kamera? Ima i kod rijeke Joševice gdje je vodocrpilište za Donji Lapac. Načelnik- planirali smo staviti kamere, ali slažem se i da komunalni redar treba više raditi. U konačnici sve to mi plaćamo, i otpad i životinje. Za otpad je cijena bila 200 kuna po kubiku, a bit će 500 do 700 kuna. Kamere bi trebale biti u paru sa SIM karticom. Policija ima preko 70 kamera. Rade Dubajić- ne smiju ih za tu svrhu koristiti. Načelnik- imali smo kod ceste Gračac- Knin životinjski otpad, platili smo 11 tisuća kuna uklanjanje, ali preko markice smo saznali tko je počinitelj i sad on plaća na rate. Rade Dubajić- toliko ljudi ima zaposleno u administraciji, policija nema toliko posla. Načelnik- znam da treba edukacija, ali treba po džepu. Slavica Miličić- stari ljudi nisu dovoljno upoznati. Rade Dubajić- stari ljudi nisu problem, oni ne raznose, oni skupljaju kod sebe. Bojana Fumić- kamere bi dobro došle i preventivno.

Bojana Fumić upoznaje vijećnike s predstojećom obvezom donošenja etičkog kodeksa vijećnika u skladu s novim Zakonom o sprječavanju sukoba interesa te evidencijom koju će vijećnici morati ispuniti o poslovnim udjelima radi objave na mrežnoj stranici te obvezi prijavljivanja poslovnih odnosa s Općinom Gračac. Rade Dubajić- znači li to da neću više moći raditi s Općinom?

Rajko Obradović- ide sezona šišanja ovaca i vune, ljudi ne znaju što će s vunom. Načelnik- bi sam na sastanku, svaki dan čekam kada će zaživjeti, bit će otkup od 2 kn po kilogramu- Otočac, Perušić, otkup će biti na licu mjesta. Rajko Obradović- vidio sam baš Perušić. Načelnik- dogovarali smo da komunalno preuzima ovdje, ali postoje te oznake ADR licence tako da bi za to trebalo i posebno vozilo. Slavica Miličić- dobit ćete besplatno vreće za odlaganje. Aktualni sat završen je u 17, 22.

Predsjednica čita dnevni red kao u pozivu:

DNEVNI RED:

1. Prijedlog Odluke o donošenju Izmjena i dopuna Prostornog plana uređenja Općine Gračac
2. Prijedlog Plana operativne provedbe Programa aktivnosti u provedbi posebnih mjera zaštite od požara od interesa za Općinu Gračac u 2022. godini
3. Prijedlog Odluke o dodjeli javnog priznanja „Zahvalnice Općine Gračac“ u 2022. godini

Prijedloga za izmjene i dopune nema. Vijećnici s 11 ZA, nitko PROTIV, nitko uzdržan (od ukupno 11 nazočnih vijećnika)- jednoglasno, usvajaju dnevni red koji usvojen glasi:

DNEVNI RED:

1. Prijedlog Odluke o donošenju Izmjena i dopuna Prostornog plana uređenja Općine Gračac
2. Prijedlog Plana operativne provedbe Programa aktivnosti u provedbi posebnih mjera zaštite od požara od interesa za Općinu Gračac u 2022. godini
3. Prijedlog Odluke o dodjeli javnog priznanja „Zahvalnice Općine Gračac“ u 2022. godini

Prije prelaska na rad po dnevnom redu, predsjednica poziva vijećnike na izjašnjavanje o eventualnim primjedbama na zapisnik s prethodne, 8. sjednice. Primjedbi nema, zapisnik se smatra jednoglasno usvojenim.

**Ad/1** Prijedlog Odluke o donošenju Izmjena i dopuna Prostornog plana uređenja Općine Gračac. Anka Šulentić- odluka o pokretanju izmjena je još iz 2015. godine, Zavod za prostorno uređenje je stručni izrađivač. Na sjednici je i ravnatelj Zavoda, g. Stjepan Gverić koji ukratko obrazlaže: radi se o usklađenju sa zakonom, sa županijskim planom, usklađenje građevinskih područja, s ekološkom mrežom, reciklažna dvorišta. Zavod je stručni izrađivač još temeljem odluke o izradi 2015. godine. Prva javna rasprava bila je 2017. godine, izrađeno je izvješće, došlo se do nacrta, no Općina nije nastavila s donošenjem plana. Novi načelnik je prošle godine izrazio želju da se dovrše i donesu do kraja te smo ponovno pokrenuli izradu. S obzirom da su nakon prve javne rasprave prihvaćene neke primjedbe u odnosu na promjene građevinskog područja to je iziskivalo ponavljanje javne rasprave. Zato je ponovljena javna rasprava, sad nedavno, radi tih primjedbi vezano uz izmjene granica građevinskog područja. U pitanju je usklađenje s Prostornim planom Zadarske županije, zakonom i ostalog. Građevinski prikaz prenesen je sad na katastarsku podlogu što je veliki iskorak. G. Šišić zna koliko je to olakšavajući faktor za provedbu Plana. Dobili smo digitalizirani stari katastar kao podlogu i prebacili na njega sva građevinska područja. Vijećnica Ružica Tulumović dolazi na sjednicu u 17, 29, tako da je nazočno 12 vijećnika. Stjepan Gverić: ovaj Plan se inače donosi prema pravilniku sa smanjenim sadržajem. On nema 1: 25000 prikaze, ima izvode iz važećeg Prostornog plana Zadarske županije u mjerilu 1:100000, preuzeto u Prostorni plan Općine. Rade Dubajić: gospodine Gverić, pregledao sam prijedlog Prostornog plana, nema nekih velikih izmjena. Ono što je sporno su 3 pozicije (Tankosići, Neteka i Begluci) za mineralne sirovine. Prije nekih 12 godina imali smo veliku borbu oko toga, ima sam pozive, prijetnje, pozivam ih opet. Od svih naših stanovnika koji tamo žive sve i jedan je protiv, nitko od njih neće reći da je to u interesu. Puno zemlje je od tada tamo stavljeno u funkciju, tu je Natura Jadera, Una, planira se i povezivanje s Plitvicama, jedino što bi se na tu poljoprivredu od koje ljudi žive moglo nadovezati je turizam. Ova eksploatacijska područja su totalno u suprotnosti s tim. Pored svih standarda i studija, vidio sam kako to izgleda ružno, čak i u Njemačkoj i Austriji, to je jako ružna priča. Ja dolje živim, jako volim ovaj kraj, imam dvoje djece. Razumijem politiku, razumijem i interese, da je netko nešto obećao znam da ćete možda izglasati, imate ruku, možda će i početi kopati, ali neće to moći ići. Iznosi priču o dva goluba, važno je da se zna na čijoj je bio strani. Nije važno hoće li nama županija zbog politike nametnuti taj prostorni plan, ali neka se zna da je sve ijedan stanovnik protiv toga. Plan je kao plan odličan za cijelu Općinu osim ovoga, ne mogu dozvoliti da netko upire prstom u mene zbog toga. Ako usvojite otvarate mu vrata da to radi jer ima dovoljno kapitala. Imate na Zrmanji ljudi s kojima se družite, bave se turizmom što bi rekli da je kod njih. Citira Njegoša. Načelnik- je li to pitanje? Rade Dubajić- to je primjedba, 12 godina nije bilo političke volje to maknuti. Načelnik- da li treba sve stati zbog toga. Rade Dubajić- samo te tri lokacije, mogu li se maknuti? Načelnik- ako mještani stanu protiv, ja ću prvi stati protiv toga. Predsjednica- i ja. Načelnik- ne može cijela Općina stati zbog toga. Imate Okaminu na Javorniku, zaposlit će 3 čovjeka. Rade Dubajić- mogli smo preložiti bez ovih lokacija. Stjepan Gverić- nismo mogli ne preuzeti ono što je u planu višeg reda, a eksploatacija je od državnog interesa, onda se eventualno prema državi treba poslati zahtjev da se izuzme. Predsjednica: mogu se poslati potpisi ljudi. Anka Šulentić- državni plan je u izradi. Stjepan Gverić- može se pokušati. Rade Dubajić- a ne možemo županijski?. Anka Šulentić- ako se zauzme stav može se tražiti da se makne da je od državnog interesa, a onda će se iz županijskog maknuti. Predsjednica- mi možemo prikupljati potpise ili peticiju ili referendum i pošaljemo na državu. Anka Šulentić- oni bi i do sada zakopali tamo da im je prošla studija, bez obzira na naš plan, ali očigledno nije i neće ako studija ne prođe. Rade Dubajić- jeste bili na lokacijama? Anka Šulentić- rekla sam na nekom povjerenstvu gdje sam bila da sve to lijepo izgleda, ali nije tako stvarno. Tadija Šišić- od 2007. imali smo prvi prostorni plan, koji je zahtijevao odmah izmjene, onda su pokrenute, svi smo taoci jer od tada pokušavamo napraviti promjene da dobijemo neku perspektivu. Nije točno da su svi bili protiv, neki su i prodali zemlju i bili za do 6 sati prije glasanja. Niti će to utjecati na ne znam što niti će to značiti da će sutra biti lopata u zemlji. Mi 15 godina trpimo to, imali smo i prošli put investitora koji treba izmjene, bez ovih ne možemo pokrenuti ni nove. S druge strane će preko granice eksploatirati pa će preko puta Une otvoriti na divlje i opet ćemo mi to trpjeti. I bivša načelnica i ja kao predsjednik stavljali smo to ad acta, ali ne može više. Rade Dubaić: oprostite što sam kočio 15 godinu Gračac, što nisam gruntovnicu napravio. Tadija Šišić- kako ćemo naprijed? Rade Dubajić- bojim se da neće biti političke volje ni tada. Rade Dubajić- zašto ga nismo izglasali ti i ja prije? Tadija Šišić- nije bilo ruku, nisi izglasao. Rade Dubajić- zašto nismo išli u ministarstvo? Tadija Šišić: stalno upadaš u riječ. Ti zamjenjuješ teze, nemojmo više. Sve općine imaju 5 novih planova i 5 izmjena. Rade Dubajić- mi smo mogli do sada 500 puta da se te lokacije zamjene. Tadija Šišić- to nije moj niti županijski nego državni interes. Predsjednica- postoje novi mehanizmi gdje građani mogu reći više. Stjepan Gverić- u izradi je državni plan prostornog razvoja koji određuje područja od državnog značaja, tako i eksploatacije sirovina, Općina može dati zahtjev da to ne želi. Trenutno je to u županijskom planu temeljem rudarsko-tehnološke studije, Ukoliko to država prihvati, to se može maknuti iz županijskog plana ili da država to niti ne stavi. Predsjednica- hoće li Općina zatražiti? Načelnik- možemo zatražiti. Rade Dubajić- što imaju građani Gračaca od toga što će privatna firma kopati gips u Srbu. Tadija Šišić- hoćemo li mi reći da nema gipsa, a ima ga. Predsjednica- mi ne želimo da se iskopava. Načelnik: da smo to prije riješili ili 2017. bilo bi bolje. Rade Dubajić- to će se očito izglasati, ali bit ću uz vas da se izbaci. Stjepan Gverić- Ministarstvo prostornog uređenja, graditeljstva i državne imovine izrađuje državni plan prostornog razvoja. Bojana Fumić- oni koji su tu priču započeli, nisu ovdje, trebali su to otvoreno rješavati tada kad se radio plan. Dajana Šušnja Jasenko- sve razumijem, ali moramo ovo usvojiti, a nakon toga ako bude inicijativa, podržat ću. Rasprava je završena. Vijećnici glasuju 7 ZA, 5 PROTIV, nitko uzdržan- većinom glasova (od ukupno 12 nazočnih vijećnika) prijedlog je usvojen te se donosi

**Odluku o donošenju Izmjena i dopuna Prostornog plana uređenja Općine Gračac**

koja se prilaže i sastavni je dio ovog zapisnika.

Stjepan Gverić pozdravlja nazočne te odlazi za sjednice u 17,56.

**Ad/2** Prijedlog Plana operativne provedbe Programa aktivnosti u provedbi posebnih mjera zaštite od požara od interesa za Općinu Gračac u 2022. godini. Anka Šulentić: zakonska je obveza donošenje Plana prema Programu aktivnosti Vlade RH, sadrži kratkoročne mjere. Još načelnik donosi planove uključivanja mehanizacije, Vatrogasna zajednica je donijela plan podizanja, da bi za ovu sezonu bili spremni. Rade Dubajić: program podržavam, pričao sam s načelnikom i direktorom komunalnog o toj jedinici u Srbu, dugo je čekati Gračac, trebali bi ostati na DVD-u da se osigura sposobna operativa, kamion za gašenje požara. Anka Šulentić- DVD Srb postoji. Rade Dubajić- ima kombi i vozilo koje ne može ići. Načelnik- bio sam nedavno na godišnjoj skupštini, ili će raditi ili ćemo ga ugasiti. Ima voditelja koji to ne želi biti. Samo su dvije osobe, nemaju školu niti za vozača, niti obuku. Ima stariji gospodin Vein pred mirovinom. Nitko ne želi prihvatiti, ne možete skupiti za volontiranje. Zajednica financira i školovanje, jednom i fakultet, plati se kategorija. nitko se neće prihvatiti toga. Problem je da nema tko voziti. Ovako nema smisla, ima cisterna koju nema tko voziti. Nebojša Rađenović- imaju primanja samo 3 mjeseca. Rade Dubajić: možemo li kroz neki drugi sustav? Načelnik- ja se nadam da ćemo riješiti. Bojana Fumić: problem je školovanje koje traje, ono je plaćeno, ali nema interesa. Rajko Obradović- dugo im je trebalo da dođu na Klapavice. Anka Šulentić- početno bi to trebali gasitelji građani, no na terenu teško se pronalaze. Predsjednica: mogli bi da imamo mjesne odbore. Tadija Šišić traži stanku ako može 5 minuta za klub vijećnika. Stanka traje od 18,05 do 18,10. Nakon stanke pristupa se glasovanju: 12 ZA, 0 PROTIV, nitko uzdržan (od ukupno 12 vijećnika)- jednoglasno se donosi

**Plan operativne provedbe Programa aktivnosti u provedbi posebnih mjera**

**zaštite od požara od interesa za Općinu Gračac u 2022. godini**

koji se prilaže i sastavni je dio ovog zapisnika.

**Ad/3** Prijedlog Odluke o dodjeli javnog priznanja „Zahvalnice Općine Gračac“ u 2022. godini

Predsjednica: prijedlog Ekološke udruge Zrmanja Vrelo, dobili ste u materijalima. Prijava za raspravu nema. Načelnik- zašto i vijećnici nisu aktivniji, zašto nema više prijedloga. Bojana Fumić: poziv je javno objavljen, raspisuje se uvijek u isto vrijeme, objavljuje na mrežnoj stranici, društvenoj mreži i oglasnoj ploči, svima je dostupan. Dajana Šušnja Jasenko: trebamo pratiti, voditi računa. O prijedlogu za dodjelu priznanja „Zahvalnice Općine Gračac“ u 2022. godini Anđi Bradarić vijećnici glasuju: 6 ZA, 0 PROTIV, 6 uzdržanih (od ukupno 12 nazočnih vijećnika). Prijedlog nije usvojen.

Sjednica se zaključuje u 18,20.

**ZAPISNIČAR: PREDSJEDNICA:**

**Bojana Fumić, mag. iur. Slavica Miličić**